b'\n_START_ARTICLE_\nGovorni korpus\n_START_SECTION_\nLLC\n_START_PARAGRAPH_\nNajstarej\xc5\xa1i govorni korpus in prva ra\xc4\x8dunalni\xc5\xa1ka zbirka govorjenih besedil je korpus London-Lund (LLC). Nastal je na podlagi korpusa Survey of English Usage(SEU),\xc2\xa0\xc2\xbbprikaza angle\xc5\xa1\xc4\x8dine v rabi\xc2\xab, ki sodi med najstarej\xc5\xa1e korpuse sploh, \xc5\xbee v obdobje predra\xc4\x8dunalni\xc5\xa1kih besedilnih zbirk (1959). Korpus SEU sestavlja 200 pribli\xc5\xbeno enako dolgih besedil, od tega 100 pisnih in 100 govorjenih, skupaj 1 milijon besed. Korpus je bil namenjen za preu\xc4\x8devanje govorjene in pisne britanske angle\xc5\xa1\xc4\x8dine odraslih govorcev in naj bi slu\xc5\xbeil kot vir za slovni\xc4\x8dni opis jezika. Na podlagi korpusa SEU je nastalo ve\xc4\x8d kot 200 strokovnih in znanstvenih razprav - monografij, poglavij in \xc4\x8dlankov, najpomembnej\xc5\xa1a med njimi pa je referen\xc4\x8dna slovnica modernega angle\xc5\xa1kega jezika.\n_START_SECTION_\nBNC\n_START_PARAGRAPH_\nV osemdesetih letih so jezikoslovci v Veliki Britaniji zasnovali \xc5\xa1e en projekt velikih razse\xc5\xbenosti in v letih 1990\xe2\x80\x931994 zgradili Britanski nacionalni korpus (BNC). Pobuda za gradnjo jezikovnih virov za angle\xc5\xa1\xc4\x8dino je pri\xc5\xa1la s strani britanske vlade, pri tem pa naj bi se glede na deloma prekrivne interese spodbudilo sodelovanje akademskih in industrijskih/kapitalskih sfer. Razmerje med govorjenimi in pisnimi besedili v BNC (10\xc2\xa0%\xc2\xa0: 90\xc2\xa0%) je bilo dolo\xc4\x8deno na podlagi ekonomske logike, saj so izra\xc4\x8dunali, da stane zbiranje in transkripcija enega milijona besed spontanega govora vsaj desetkrat ve\xc4\x8d kot priklju\xc4\x8ditev enega milijona besed iz \xc4\x8dasopisa v pisni korpus. Pri gradnji govorne komponente korpusa BNC so jezikoslovci prvi\xc4\x8d uporabili metodo demografskega vzor\xc4\x8denja. S pomo\xc4\x8djo statisti\xc4\x8dne metode so dolo\xc4\x8dili reprezentativni vzorec govorcev britanske angle\xc5\xa1\xc4\x8dine glede na spol, starost, regijsko pripadnost in socialni razred. Tako je nastal t. i. demografski del govornega korpusa BNC (imenovan tudi konverzacijski podkorpus), obsega 4.206.058 besed, to je pribli\xc5\xbeno 40\xc2\xa0% govorne komponente korpusa BNC.\n_START_SECTION_\nCoSIH\n_START_PARAGRAPH_\nTretji primer govornega korpusa, je zaenkrat \xc5\xa1e nerealizirani na\xc4\x8drt gradnje korpusa govorjene izraelske hebrej\xc5\xa1\xc4\x8dine (CoSIH). Sestavljalci so se odlo\xc4\x8dili kombinirati demografsko in kontekstualno komponento govornega korpusa. (The Corpus od Spoken Israeli Hebrew, http//:www.tau.ac.il/humanities/semitic/cosih.html; izredno natan\xc4\x8dna projekcija gradnje korpusa (2001); o rezultatih zaenkrat ni poro\xc4\x8dil.)\n_START_SECTION_\nSlovenija\n_START_PARAGRAPH_\nPredstavljen je prvi delujo\xc4\x8di govorni korpus spontanega govora slovenskega jezika. Za pilotski korpus so bili digitalni posnetki transkribirani po na\xc4\x8delih raz\xc5\xa1irjene ortografske transkripcije, nato pa je bil korpus ozna\xc4\x8den po priporo\xc4\x8dilih TEI, prilagojenih za sloven\xc5\xa1\xc4\x8dino. Korpus je dostopen znotraj korpusne mre\xc5\xbee na Univerzi v Bergnu, kjer je tudi nastal, posamezni transkribirani izseki pa so povezani z ustreznimi zvo\xc4\x8dnimi signali, tudi znotraj konkordan\xc4\x8dnika. Pilotski korpus z izdelanim transkripcijskim standardom in naborom kriterijev za zajem besedil lahko predstavlja izhodi\xc5\xa1\xc4\x8de za gradnjo govorne komponente referen\xc4\x8dnega korpusa za slovenski jezik. Videli bomo, kak\xc5\xa1ne so mo\xc5\xbenosti uporabe tako zgrajenega in ozna\xc4\x8denega korpusa, poleg tega pa bomo z rezultati iskanja \xc5\xbee lahko nakazali nekatere specifi\xc4\x8dne lastnosti govorjene sloven\xc5\xa1\xc4\x8dine.'